CELEX: 62021TN0215
Language: et
Date: 2021-04-15 00:00:00
Title: Kohtuasi T-215/21: 15. aprillil 2021 esitatud hagi – SMA Mineral versus komisjon

26.7.2021   
            
            
               ET
            
            
               Euroopa Liidu Teataja
            
            
               C 297/44
            
         
      15. aprillil 2021 esitatud hagi – SMA Mineral versus komisjon
      (Kohtuasi T-215/21)
      (2021/C 297/55)
      Kohtumenetluse keel: rootsi
      
         Pooled
      
      
         Hageja: SMA Mineral (Filipstad, Rootsi) (esindaja: E. Larsson)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada komisjoni 25. veebruari 2021. aasta otsuse (EL) 2021/355 artikli 1 lõige 2;
               
            
                  —
               
               
                  tuvastada, et punktis 12 Rootsi välja pakutud käitis (käitise tunnuskood riiklike rakendusmeetmete loeteludes SE000000000000419) oleks pidanud kuuluma nende hulka, millele tasuta eraldati kasvuhoonegaaside lubatud heitkogus kooskõlas Euroopa Parlamendi ja nõukogu direktiivi 2003/87/EÜ artikli 11 lõikega 3;
               
            
                  —
               
               
                  mõista hageja kohtukulud välja komisjonilt.
               
            
         Väited ja peamised argumendid
      
      Hagi põhjenduseks esitab hageja neli väidet.
      
                  1.
               
               
                  Esimene väide, et määruse (EL) artikli 16 lõige 7 ei kuulu kohaldamisele ning seetõttu puudub vaidlustatud otsuse põhjendusel õiguslik alus.
                  
                              —
                           
                           
                              Komisjoni väide heitme topelt arvestamise kohta on ekslik. SMA Sandarne käitise heidet ei ole topelt arvestatud ega ole seda ka varem tehtud. Komisjoni otsus, mitte lisada SMA Sandarne käitis nende hulka, millele tootepõhise võrdlusaluse järgi tasuta eraldatakse kasvuhoonegaaside lubatud heitkogus lubja jaoks, on seega vale ning järelikult puudub sellel õiguslik alus.
                           
                        
            
                  2.
               
               
                  Teine väide, et vaidlustatud otsus on kokkusobimatu liidu õigusnormidega, eelkõige määrusega (EL) 2019/331 ja direktiiviga 2003/87/EÜ.
                  
                              —
                           
                           
                              Komisjoni väide heitme topelt arvestamise kohta on ekslik. Otsus, millega keelduti SMA Sandarne käitise lisamisest nende hulka, millele tootepõhise võrdlusaluse järgi tasuta eraldatakse kasvuhoonegaaside lubatud heitkogus lubja jaoks vastavalt määruse (EL) 2019/331 artikli 16 lõikele 7, on seega vale.
                           
                        
            
                  3.
               
               
                  Kolmas väide, et vaidlustatud otsus ei taga piisavalt hageja põhiõiguste järgimist ning rikub proportsionaalsuse põhimõtet.
                  
                              —
                           
                           
                              Vaidlustatud otsuses ei võtnud komisjon arvesse kasvuhoonegaaside lubatud heitkoguse tasuta eraldamise majanduslikku tähendust hageja jaoks, mis ei mõjuta mitte üksnes hageja ettevõtte tööhõivet ja majanduslikku arengut pikas perspektiivis, vaid ka hageja konkurentsivõimet nende teiste ettevõtjate suhtes, kes pakuvad samaväärset toodet. Komisjon ei võtnud piisavalt arvesse proportsionaalsuse põhimõtet, mille kohaselt tuleb vastu võtta üleminekusätted, kui teatud turuosalisel on samal turul kõrgemad kulud kui teistel turuosalistel.
                           
                        
            
                  4.
               
               
                  Neljas väide, et vaidlustatud otsus moonutab konkurentsi.
                  
                              —
                           
                           
                              Lubjakivist kui toorainest saadud põletatud lubja tootjad said kasvuhoonegaaside lubatud tasuta heitkoguse vastavalt tootepõhisele võrdlusalusele lubja jaoks. SMA Sandarne käitisest põletatud lubja ostmine sulfaattselluloositehase poolt täidab ostja jaoks sama otstarvet kui kõnealune ostetud põletatud lubi esmasel ekstraheerimisel. Kasvuhoonegaaside lubatud heitkoguse tasuta eraldamine ühele lubjatootele ja teisele tootele eraldamisest keeldumine toob kaasa selle, et sulfaattselluloositehases sama funktsiooni täitva kahe erineva toote vaheline konkurents ei ole võrdne.